钦定古今图书集成/明伦汇编/氏族典/第530卷 > 郭逵
## 钦定古今图书集成/明伦汇编/氏族典/第530卷 > 郭逵

按《宋史郭逵传》：“逵字仲通，其先自邢徙洛。康定中，兄
遵死于敌，录逵为三班奉职，隶陕西范仲淹麾下，仲
淹勉以问学。陈执中安抚京东，奏为驻泊将，寻为真
定兵马监押。保州卒叛，田况遣逵往招之，乱者开城
降。论功加阁门祗候、环庆兵马都监。遭母忧，不得解
官，凡三请乃许。卒丧，为泾原都监。拔古渭城，转通事”
舍人，徙河北缘边安抚都监。副吴奎使契丹，后迁礼
宾使，徙南路钤辖、知邵州。武冈蛮反，逵讨平之，累迁
容州观察使。治平二年，以检校太保、同签书枢密院，
旋出领陕西宣抚使，判渭州。神宗即位，迁静难军留
后，改宣徽南院使，徙镇鄜延，加检校太尉、雄武军留
后。明年，庆州乱，出判永兴，徙秦州。交阯李乾德陷邕
管，召为安南行营经略招讨使，兼荆湖、广南宣抚使，
请鄜延、河东旧吏士自随。次长沙，先遣将复邕、廉，至
广西，讨拔广源州，降守将刘应纪。又拔决里隘，乘胜
取桄榔、门州，大战富良江，斩伪王子洪真。乾德穷蹙，
奉表归命，与贼隔一水不得进，乃班师。坐贬左卫将
军，西京安置。哲宗立，复左屯卫大将军致仕。起知潞
州，进广州观察使、知河中，辞归洛，改左武卫上将军、
提举崇福宫，卒。逵慷慨喜兵学，每战，先招怀，后战斗，
爱惜士卒，不妄加诛戮，为一时宿将云。